夜與韶美飲酒瑞白堂秉燭觀跳珠，分韵得跳字
作者：王十朋
朝代：宋

paragraphs: 五月峽中天氣歊，竹筩引水那能澆。
江濆龍老卧未起，崖石不枯珠自跳。
草草杯盤對君酌，燈前疑是簷花落。
毫端寫出萬斛珠，共向炎天作氷雹。
妃子名園荔子丹，絳囊初摘堆金盤。
細擘輕紅唱君曲，咀嚼水晶牙頰寒。
老翁真箇如年少，激水成珠堪一笑。
劉侯自有胸中珠，不止照人兼自照。